
НАРЕДБА ЗА ИМЕНУВАНЕ И ПРЕИМЕНУВАНЕ НА ОБЩИНСКИ ОБЕКТИ НА ТЕРИТОРИЯТА НА ОБЩИНА ЧАВДАР
ГЛАВА ПЪРВА
ОБЩИ ПОЛОЖЕНИЯ
Чл. 1. Настоящата наредба определя: 
(1) условията и реда за именуване и преименуване на общински обекти на територията на  община Чавдар; 
(2) условията и реда за поставяне, преместване и премахване на паметници и други възпоменателни знаци (паметни плочи, барелефи и др.) на територията на  община Чавдар. 
Чл. 2. (1) Общински обекти, предмет на именуване и преименуване са: 
         1. улици, площади, градини, квартали  и местности;

         2. общинско училище и детска градина; 
        3. общински сгради на образователни и културни институти, читалища, библиотеки;
        4. общински спортни комплекси, спортни съоръжения; 
         5. други. 
(2) Паметниците и другите възпоменателни знаци са произведения на човешката дейност, които документират материалната и духовната култура на обществото и имат научно, художествено и историческо значение или са свързани с живота и дейността на видни общественици, военни, политически, културни и научни дейци. 
(3) Имената на общинските обекти и паметниците и другите възпоменателни знаци са посветени на хора, събития и постижения с принос за световното и националното развитие и за развитието на община Чавдар. Те изразяват признателността на гражданите към тяхното дело и значимост. 
Чл. 3. Разпоредбите на настоящата наредба се отнасят за община Чавдар. 
ГЛАВА ВТОРА
ИМЕНУВАНЕ И ПРЕИМЕНУВАНЕ НА ОБЕКТИ С ОБЩИНСКО ЗНАЧЕНИЕ
Чл. 4. (1) Решения за именуване и преименуване на обекти с общинско значение на територията на  община Чавдар се вземат от Общински съвет Чавдар. 
(2) Именуват се нови или съществуващи общински обекти, които не са именувани. 
(3) Преименуват се обекти, когато се възстановява историческо наименувание или историческа справедливост.
Чл. 5. Обектите с национално значение – държавна собственост, на държавна издръжка, на пряко ръководство от държавни органи и др. се именуват и преименуват с решение на Общински съвет Чавдар по предложение на Народното събрание, Президента на Република България, министерства и приравнените към тях ведомства и институции. 
Чл. 6. (1) Писмено предложение до Общински съвет Чавдар за именуване и преименуване на общински обекти могат да правят: 
1. Кметът на община; 
2. Общински съветници; 
3. Ръководствата на обществени, стопански, научни, културни, неправителствени и други организации; 
4. Инициативни граждански комитети със състав не по-малко от 20 души, формирани чрез съответна подписка (когато това се отнася за преименуване на улици и е свързано с подмяна на лични и други документи, подписката трябва да изразява съгласието на заинтересовани лица). 
Чл. 7. (1) Докладите за именуване и преименуване, които се внасят за разглеждане в  Общински съвет Чавдар задължително съдържат: 
1. сведения за обекта и причините, които налагат да се именува или преименува; 
2. мотиви за предлаганото наименование; 
3. скица за местоположението на обекта (ограничителни осеви точки, ако това се отнася за улица); 
4. становище на оторизирана институция за наличие на друг общински обект с предложеното име. 
Чл. 8. (1) Наименованията на обектите с общинско значение се дават съобразно характера, мястото и значението на всеки конкретен обект и са свързани с имена на хора, исторически събития, открития от различни области на човешките познания, творения на природата и др. при спазване на следните принципи: 
1. възстановяване и развитие на традиционния модел на именната структура на общинските улици; 
2. предимство се дава на наименования с исторически установена гражданственост; 
3. съответствие на стила и нормите на съвременния български език и на историческата точност; 
4. пълноценно използване на възможностите на българската национална топонимия; 
5. запазване на връзката между наименованията на улиците, площадите и други обекти, утвърдили се като маркиращи топоними в района; 
6. използване с предимство на имената на личности с изключителен принос за развитието на българското общество. 
(2) именната система на общинските обекти се изгражда в рамките на самостоятелни, ясно ограничени селищни образувания; 
(3) значимостта на наименованието и мащаба на именувания или преименувания обект не са в пряка връзка. 
Чл. 9. При наименуване и преименуване на общински обекти не се допуска: 
1. използване на дублетни или приблизително еднакви наименования на улици и площади с изключение на площад или улица, свързани с него; 
2. използване на имена и названия, изгубили историческа актуалност, както и такива свързани с тоталитарни идеологии и такива асоциирани с прояви на геноцид и всякакви форми на дискриминация; 
3. именуване и преименуване с имена на живи лица; 
4. именуване на улиците в жилищни комплекси, които имат вътрешно блоков (обслужващ) характер. Сградите в тези комплекси имат само адрес, състоящ се от името на ЖК и номер на сграда (блок),;
5. наименуване на отделни части от един и същ булевард или една и съща улица с различни имена.
Чл. 10. (1) Именуване и приеменуване на обекти с имена с небългарски произход се допуска само, ако се касае за имена на личности с изключителни заслуги за България, или за наименуването на обект при условията на реципрочност с чужда столица.
(2) При именуване на обекти с имена с небългарски произход, се спазват следните правила: 
         1. при наличие на утвърден превод на името на български език, се използва то; 
         2. в останалите случаи имената се изписват на кирилица (по произношение). 
Чл. 11. (1) Цифрови наименования на улици се допускат само при особени случаи. 
(2) Разместване на наименувания на обекти с общинско значение се допуска само по изключение. 
Чл. 12. (1) Предложенията и докладите за именуване и преименуване на общински обекти се обсъждат на заседание на Постоянната комисия по ТСУ и екология при Общински съвет Чавдар , която изготвя мотивирано становище и го представя за разглеждане на заседание на Общински съвет Чавдар. 
(2)  Общински съвет Чавдар приема решение по ал. 1 с обикновено мнозинство от всички присъстващи общински съветници. 
(3) Решенията на Общински съвет Чавдар за именуване и преименуване на общински обекти на територията на общината се публикуват от Кмета на община Чавдар на информационното табло, както и в официалния сайт на общината. 
(4) Кметът на община Чавдар организира поставянето на обозначителни табели с новото наименувание на съответните обекти, в срок не по-дълъг от един месец от датата на решението на Общински съвет Чавдар.
ГЛАВА ТРЕТА
ПАМЕТНИЦИ И ДРУГИ ВЪЗПОМЕНАТЕЛНИ ЗНАЦИ
Чл. 13. (1) Общински съвет Чавдар взема решения за поставяне, преместване и премахване на паметници и други възпоменателни знаци (паметни плочи, барелефи и др.) на територията на  общината. 
(2) С решението по ал. 1 Общинският съвет се произнася и по въпроса с чии средства (на общината, на инициаторите или събрани от дарения) ще бъде изграден паметникът или възпоменателния знак. 
Чл. 14. Писмено предложение до Общински съвет Чавдар за поставяне, преместване и премахване на паметници и други възпоменателни знаци (паметни плочи, барелефи и др.) могат да правят: 
1. Кметът на община Чавдар; 
2. Общински съветници; 
3. Ръководствата на обществени, стопански, научни културни, неправителствени и други организации; 
4.Инициативни граждански комитети със състав не по-малко от 20 души, формирани чрез съответна подписка. 
Чл.15. Предложението за поставяне, преместване или премахване на паметник или възпоменателен знак задължително съдържа: 
1. подробни мотиви за предлаганото действие; 
2. идеен проект на паметника ли възпоменателния знак; 
3.предложение за мястото, на което да бъде поставен или преместен паметникът или възпоменателния знак; 
4. посочен източник на финансиране. 
Чл. 16. (1) Предложението за поставяне, преместване и премахване на паметници и други възпоменателни знаци и доклада за решение до Общински съвет Чавдар се обсъждат на заседание на Постоянната комисия по ТСУ и екология и Постоянната комисия по образование, култура, спорт   и туризъм при Общински съвет Чавдар, който изготвят мотивирано становище и го представя за разглеждане на заседание на  общинския съвет. 
(2) Предложенията по ал. 1 писмено се съгласуват с главния архитект на община Чавдар. 
(3) Проектите за паметници се публикуват в интернет страницата на община Чавдар, а техен макет се излага на обществено достъпно място за срок не по-кратък от един месец, с оглед провеждане на обществен дебат върху качествата на проекта.
(4) Общински съвет приема решение по ал. 1 с обикновено мнозинство от всички присъстващи общински съветници. 
Чл. 17. (1) Кметът на община Чавдар изготвя и поддържа регистър на паметниците и другите възпоменателни знаци на територията на общината, с визуална информация за тях, с информация за тяхното местонахождение и специфика. Регистърът се утвърждава от общинския съвет. 
(2) Кметът на община Чавдар упражнява контрол по поставянето, преместването и премахването, и пряко отговаря за ремонта, стопанисването и опазването на паметниците и другите възпоменателни знаци на територията на общината. 
ГЛАВА ЧЕТВЪРТА
АДМИНИСТРАТИВНОНАКАЗАТЕЛНИ РАЗПОРЕДБИ
Чл. 18. (1) Забранява се поставянето на табели с надписи и изображения, указващи наименуванието на обекти, чиито смисъл уронва престижа на община Чавдар, обществения морал и общоприетите норми на поведение. 
(2) Забранява се премахването или повреждането на табели с наименувания на обекти. Табелки с обозначения на имена и номера на улици на новостроящи се сгради се поставят за сметка на инвеститора, по утвърден по ОЕСУТ типов образец.
Чл. 19. Забраняват се всякакви действия, свързани с паметниците или другите възпоменателни знаци извън реда, описан в глава трета от настоящата наредба, тяхното повреждане или унищожаване. Възстановяването на паметници или други възпоменателни знаци се извършва за сметка на нарушителите. 
Чл. 20. За нарушение на разпоредбите на настоящата Наредба, виновните лица се наказват с административно наказание – глоба от 100 до 1000 лв., като надписите и знаците се премахват в срок 30 дни след констатиране на нарушенията. 
Чл. 21. (1) Наказателните постановления за нарушенията по тази Наредба се издават от кмета на общината или определено от него лице въз основа на акт, съставен от длъжностни лица от общинската администрация. 
(2) Установяването на нарушенията и издаването на наказателни постановления (НП) се извършва по реда на закона за административните нарушения и наказания (ЗААН). 
ПРЕХОДНИ И ЗАКЛЮЧИТЕЛНИ РАЗПОРЕДБИ
§ 1. Настоящата наредба е приета на основание чл. 21, ал. 1, т. 18 и чл. 21, ал. 2 от ЗМСМА. 
§ 2. Внесените предложения, свързани с паметници и други възпоменателни знаци (паметни плочи, барелефи и др.) до влизане в сила на тази наредба, за които няма решение на Общински съвет Чавдар, както и за които има взето решение, но все още не са предприети действия или са предприети действия в противоречие с взетото решение се отменят и инициаторите се уведомяват да подготвят и внесат документи за разглеждане по новия ред, уреден с настоящата наредба. 
§ 3. За неуредени в настоящата наредба въпроси Общинският съвет приема отделни решения. 
§ 4. Наредбата е приета на заседание на  Общински съвет Чавдар с Решение № 302 по Протокол № 29 /22.04. 2010г. 
§ 5. Наредбата влиза в сила от деня на приемането й. 
 

